Ego Martellus, decanus Oschariensis, notum facio universis presentibus et futuris quod Theobaudus de Viler, sutor, in mea presentia constitutus, presente Maria, uxore sua, et ea consentiente volente et laudante, quatuor jornalia terre arabilis et tres secaturas prati, quas ipse cum supradictis jornalibus pacifice possidebat, et quicquid juris habebat in eis vel habere debebat, cessit, dedit et contulit, pro remedio anime sue, in puram et perpetuam elemosinam, abbati et conventui Cistercii ; ad opus porte Cistercii donatione facta inter vivos. Ita quod portarius ejusdem domus, qui pro tempore fuerit, supradicta omnia quiete et libere possidebit, et de eis investivit. Supradictus Theobaudus fratrem Renaudum portarium Cistercii nomine domus et porte Cistercii me presente jurans, et promittens tactis sacrosanctis Ewangeliis, quod ipse predictam elemosinam decetero firmiter observabit, nec unquam contraveniet per se vel per aliam quamcumque personam. Hoc idem simili modo promisit supradicta uxor sua ambo. Etiam renuntiaverunt omni auxilio juris canonici et civilis et consuetudinis presentis et future, quibus ipsi se possent aliquando contra predictos Cistercienses defendere quoquo modo. Sciendum autem quod predicta quatuor jornalia terre sita sunt per partes in territorio de Viler. In hunc modum, unum jornale prope Pirum ex ista parte barre, unum in campo Rotundo, due partes unius jornalis et amplius in monte de Viler, a La Marchelette fere unum jornale. Item dimidium jornale prope Quercum Boneti. Supradicte etiam tres secature prati site sunt similiter in prateria ejusdem ville, quarum due et tertia sed non tota site sunt versus Lu Mar Libaut ; illa vero pars que deest de tertia secatura sita est En La Mortue. Ut autem supradicta elemosina perpetuo firma permaneat, ad petitionem supradictorum Theobaudi et Marie, uxoris sue, presentem cartulam sigilli mei munimine roboravi. Actum anno Domini Mo CCo XL nono, mense aprili.